I. Mikloš, podpredseda vlády a minister financií SR: (2006-03-16):
Po prvé sa chcem poďakovať všetkým pánom poslancom, teda konkrétne pánovi poslancovi Maxonovi, pánovi poslancovi Gabrielovi za ocenenie práce pani viceguvernérky Kohútikovej. Pripájam sa a naozaj myslím si, že všetci odborníci, všetci, ktorí vedia, o čom je menová politika, určite spolu s nami ocenia jej prácu, ktorú v Národnej banke urobila. Tiež sa chcem poďakovať všetkým, ktorí podporili návrh na kandidatúru Vladimíra Tvarošku, a myslím si, že najlepší dôkaz toho, že ide o odborníka, je v tom, že ho podporili aj opoziční, aj nezávislí poslanci, aj konkrétne teda pán Maxon, pán Gabriel. A nakoniec najlepším dôkazom toho je, že som ani v médiách nezachytil vyjadrenie jediného odborníka, odborníkov mám na mysli ľudí, ktorí sa rozumejú tomu, čo je menová politika, čo je fiškálna politika, čo je hospodárska politika, nenašiel som jediné vyjadrenie takéhoto človeka, ktoré by spochybnilo kandidatúru Vladimíra Tvarošku. Samozrejme, iná vec sú politické výkriky najmä zo strany Smer a prípadne z komunistickej strany. Mimochodom, podľa môjho názoru tieto vyhlásenia, ktoré tu odzneli z úst pánov poslancov Fajnora a Kondróta, sú len ďalším z dôkazov toho, ako majú tieto dve strany spolu k sebe blízko. Teda strana Smer a komunistická strana. Aký blízky je pohľad týchto strán k tomu, čo je hospodárska politika, čo je menová politika, čo je fiškálna politika. Chcem veľmi jasne povedať, že pán Vladimír Tvaroška nie je politickým kandidátom. Nikdy nebol, ani nie je členom žiadnej politickej strany. Je rešpektovaný v odborných kruhoch. Čo sa týka jeho praxe, niečo spomenul pán poslanec Mikuš, ale ďalšiu prax nielen pri tvorbe štátneho rozpočtu, ale napríklad pri rokovaniach o vstupe do ERM2 do režimu výmenných kurzov, čo je jednoznačne oblasť menovej politiky, zúčastňuje sa pravidelne za Slovensko v Európskom finančnom výbore, čo je výbor pod ministrami financií, kde si získal vysoký rešpekt a uznanie. A Európska centrálna banka a Európska komisia napríklad vysoko ocenili spôsob, akým bol pripravený náš vstup do systému ERM2  a samotný vstup do toho. A dôkazom je vstup v novembri roku 2005. Takže ja som presvedčený, že Vladimír Tvaroška spĺňa všetky predpoklady vrátane riadiacej praxe, pretože už štvrtý rok vedie, je štátnym tajomníkom. Ministerstvo financií samo osebe má 500 zamestnancov a ďalšie tisíce zamestnancov v daňovej administratíve a v colnej administratíve. A pán štátny tajomník je jedným z dvoch štátnych tajomníkov, čiže je vo významnej riadiacej funkcii s riadením stoviek ľudí a predtým bol šéfom poradcov, mojich poradcov v rokoch 1999 až 2002, pričom bol zodpovedný práve za menovú a fiškálnu politiku. A chcem len podotknúť, že viceguvernérsky post, na ktorý pán Tvaroška kandiduje, je postom zodpovedným za menovú politiku a za koordináciu menovej a fiškálnej politiky. Takže je to celkom určite oblasť, v ktorej on svoje kompetencie a svoju prax preukázal. A preukázal ju tak, že si získal uznanie aj časti opozície a nezávislých poslancov, tých, ktorí vec nepolitizujú, ale ktorí vec berú korektne. Preto chcem ešte raz poďakovať aj pánovi Maxonovi, aj pánovi poslancovi Gabrielovi, aj ďalším poslancom, ktorí budú pristupovať k tomuto hlasovaniu vecne bez politických predsudkov alebo nejakých politických kalkulov. A ešte raz vás chcem požiadať o podporu tohto návrhu na zvolenie Vladimíra Tvarošku za viceguvernéra Národnej banky. Ďakujem pekne za pozornosť.